坦哈格要求續約 新股東咁回應
2024年05月19日 22:01
東網電視
更多新聞短片
坦哈格去留成疑。(Getty Images)
曼聯領隊坦哈格去留問題，仍然未有定案，根據英國《鏡報》爆料，呢位荷蘭名帥曾經要求紅魔鬼新股東拉特克利夫，公開支持同佢續約，但不獲呢位英國富豪回應。
雖然不斷傳出曼聯計劃換帥，但始終未有行動，據悉坦哈格已經感到不耐煩，認為如果會方信任佢，就應該提早開出新合約。不過，拉特克利夫認為冇必要咁快做決定，特別係參考之前同蘇斯克查續長約，導致炒呢位挪威名帥時，需要支付巨額賠償金，令「拉爵」對於提早同坦哈格續約，更加有保留。
事實上，曼聯原本上年準備同坦哈格續約，但拉特克利夫入股後，叫停續約計劃，更何況紅魔鬼表現每況愈下，「拉爵」更加冇理由呢個時候支持同坦哈格續約。坦哈格只剩下1年合約，曼聯有可能畀佢教多一季，然後「自然流失」。